CRD เด้งแรง 13% คาดเก็งกำไรหลังหุ้นเป็นขาลงมานาน 8 เดือน
CRD เด้งแรง 13% คาดเก็งกำไรหลังหุ้นเป็นขาลงมานาน 8 เดือน โดย ณ เวลา 11.16 น. อยู่ที่ระดับ 1.26 บาท บวก 0.15 บาท หรือ 13.15% ด้วยมูลค่าซื้อขาย 24.07 ล้านบาท
15 มิ.ย. 2561

ผู้สื่อข่าวรายงานว่า บริษัท เชียงใหม่ริมดอย จำกัด (มหาชน) หรือ CRD ณ เวลา 11.16 น. อยู่ที่ระดับ 1.26 บาท บวก 0.15 บาท หรือ 13.15% ด้วยมูลค่าซื้อขาย 24.07 ล้านบาท ราคาหุ้นวิ่งแรงรอบใหม่หลังเป็นขาลงนาน 8 เดือนนับตั้งแต่หุ้นอ่อนตัวลดลงตั้งแต่เมื่อวันที่ 5 ต.ค.60

นายธีรพัฒน์ จิรพิพัฒน์ กรรมการผู้จัดการ บมจ.เชียงใหม่ริมดอย (CRD) เปิดเผยว่า บริษัทฯ มั่นใจรายได้ปีนี้เติบโตได้ตามเป้าหมายที่ 1.6 พันล้านบาท หรือ 10-15% จากปีก่อนอยู่ที่ 1.3 พันล้านบาท จากการรับรู้งานในมือ (Backlog) ที่ปัจจุบันมีอยู่ 850 ล้านบาท เกือบทั้งหมดในปีนี้ และการเข้าประมูลงานใหม่ทั้งในประเทศและต่างประเทศอย่างต่อเนื่อง
ทั้งนี้ งานในประเทศที่บริษัทมีแผนจะเข้าประมูล ได้แก่ งานก่อสร้างระบบหมักก๊าซชีวภาพจากขยะในพื้นที่ จ.ภาคตะวันออก มูลค่ากว่า 200 ล้านบาท คาดว่าได้ข้อสรุปในเร็วๆนี้ โดยหวังว่าจะได้รับงานในสัดส่วน 40-50% ของมูลค่างานดังกล่าว ส่วนในต่างประเทศ บริษัทอยู่ระหว่างรอเข้าประมูลงานก่อสร้างโรงแรมในปากเซ สปป.ลาวที่ยังดำเนินการยังไม่แล้วเสร็จ มูลค่างานราว 200 ล้านบาท
นอกจากนั้น บริษัทยังมองโอกาสเข้าไปรับงานก่อสร้างอื่นๆเพิ่มเติมอีกในประเทศเมียนมา เบื้องต้นยังอยู่ระหว่างรอความชัดเจนเกี่ยวกับรายละเอียดของโครงการ ขณะที่บริษัทยังมีงานที่อยู่ระหว่างรอเซ็นสัญญา ได้แก่ งานก่อสร้างอาคาร 2 ชั้น ของบริษัท ครัวการบินกรุงเทพเชียงใหม่ จำกัด และงานเสาเข็มโรงเรียนนานาชาติ จ.เชียงใหม่ เป็นต้น
สำหรับทิศทางงานการดำเนินงานในครึ่งแรกของปีนี้ นายธีรพัฒน์ มองว่า น่าจะเติบโตดีกว่าครึ่งปีแรกของปีก่อน เนื่องจากมีงานก่อสร้างออกมามากขึ้น ส่งผลให้แนวโน้มผลงานในไตรมาส 2/61 น่าจะดีกว่าไตรมาส 1/61 จากการทยอยรับรู้งานในมืออย่างต่อเนื่อง และงานใหม่ที่จะเพิ่มเข้ามา รวมทั้งคาดว่าจะส่งผลดีต่อเนื่องไปยังไตรมาส 3/61 และไตรมาส 4 นี้ด้วย